Talle oor naweek vas vir dwelms in KaapstadArgieffoto: Kent Williamson Altesaam 154 verdagtes is die afgelope paar dae in die Nyanga-polisiëringsgebied in Kaapstad vasgetrek vir aanklagte verwant aan die besit van dwelms. Kapt. FC van Wyk, woordvoerder van die polisie, het gesê die Nyanga-gebied bestaan uit ses polisiestasies, naamlik Nyanga, Elsiesrivier, Bishop Lavis, Gugulethu, Manenberg en Philippi-Oos. Volgens hom is die misdaadsyfers by dié stasies van die hoogste in die land. “Lede van Nyanga het onverpoosd gewerk en 60 huise deursoek en 154 verdagtes in hegtenis geneem vir die onwettige besit van dwelms,” het Van Wyk gesê. Volgens hom sluit die dwelms waarop daar beslag gelê is 5 g heroïne, 64 g tik, 8 702 Mandrax-tablette en 268 g dagga in. 53 van die verdagtes wat in hegtenis geneem is is reeds deur die polisie vir ander misdade gesoek. Vyf gesteelde voertuie is ook teruggevind.